हथकड़ी लगेगी, फिंगरप्रिंट और फोटो ली जाएगी; पॉर्न एक्ट्रेस को पैसे देना कितना बड़ा जुर्म?
Former US President Donald Trump Indictment Explained;  Arrest and Eligibility for Presidential Elections क्रिमिनल केस दर्ज होने के बाद क्या होगा? क्या अमेरिकी कानून के मुताबिक, गिरफ्तारी के दौरान उन्हें हथकड़ी पहनाई जाएगी? क्या वो अगले राष्ट्रपति चुनाव लड़ सकते हैं?
अमेरिका के 234 साल के इतिहास में पहली बार किसी पूर्व राष्ट्रपति पर क्रिमिनल केस चलेगा। ट्रंप पर आरोप है कि उन्होंने 2016 के राष्ट्रपति चुनाव प्रचार अभियान के दौरान पॉर्न एक्ट्रेस स्टॉर्मी डेनियल्स से अपने सेक्शुअल रिलेशन को छिपाने के लिए पैसे दिए। इसके लिए उन्होंने चुनावी खर्च में हेराफेरी की। कानूनी भाषा में इसे बिजनेस फ्रॉड कहा जा रहा है।
ट्रंप चाहते थे कि स्टॉर्मी डेनियल्स उनके साथ सेक्शुअल रिलेशन के राज का चुनाव प्रचार के दौरान खुलासा न करें। न्यूयॉर्क ग्रैंड ज्यूरी ने गुरुवार को इसी मामले में ट्रंप पर मुकदमा चलाने की अनुमति दे दी है। इसके बाद ट्रंप पर गिरफ्तारी का खतरा मंडरा रहा है।
भास्कर एक्सप्लेनर में जानेंगे कि ट्रंप पर क्रिमिनल केस दर्ज होने के बाद क्या होगा? क्या अमेरिकी कानून के मुताबिक गिरफ्तारी के दौरान उन्हें हथकड़ी पहनाई जाएगी? क्या वो अगला राष्ट्रपति चुनाव लड़ सकते हैं?
इन सवालों का जवाब जानेंगे, लेकिन सबसे पहले ट्रंप और डेनियल्स की कहानी और उन पर लगे आरोपों के बारे में जानते हैं…
साल था 2006। डोनाल्ड ट्रंप अमेरिकी टीवी चैनल NBC के शो ‘द अपरेंटिस’ से काफी फेमस हो चुके थे। 27 जुलाई को नेवादा के सेलिब्रिटी गोल्फ टूर्नामेंट में उन्होंने पहली बार पॉर्न एक्ट्रेस स्टॉर्मी डेनियल्स को देखा। उस वक्त ट्रंप की उम्र करीब 60 साल थी और स्टॉर्मी 27 साल की थीं।
टूर्नामेंट के बाद ट्रंप ने स्टॉर्मी को अपने होटल रूम में बुलाया। एक्ट्रेस कमरे में पहुंचीं तो ट्रंप ने उन्हें टीवी पर शो में लाने का वादा किया। इसके बाद दोनों के बीच शारीरिक संबंध बने।
डेनियल्स ने 2011 में ‘इन टच’ मैगजीन को दिए इंटरव्यू में भी ये बातें बताई थीं, लेकिन ट्रंप के वकील माइकल कोहेन ने उस वक्त ये इंटरव्यू बाहर नहीं आने दिया।
स्टॉर्मी ने बताया कि लास वेगस में उससे एक शख्स ने संपर्क किया और उसे ट्रंप को अकेला छोड़ देने और इंटरव्यू के बारे में भूल जाने के लिए कहा था।
2016 के राष्ट्रपति चुनाव में डोनाल्ड ट्रंप रिपब्लिकन पार्टी की तरफ से राष्ट्रपति पद के उम्मीदवार बने।
मतदान से कुछ दिन पहले ही 27 अक्टूबर 2016 को डेनियल्स के वकील को ट्रंप के वकील कोहेन की तरफ से 1.30 लाख डॉलर यानी करीब 1 करोड़ रुपए भेजे गए। राष्ट्रपति चुनाव जीतने के बाद ट्रंप ने जनवरी 2017 में राष्ट्रपति पद की शपथ ली।
2018 में स्टॉर्मी ने CBS न्यूज के ‘60 मिनट्स’ प्रोग्राम में बताया कि लाग वेगस में मिली धमकियों के बाद उन्होंने अपना मुंह बंद रखने के लिए कोहेन से 1 करोड़ रुपए लिए।
अप्रैल 2018 तक ट्रंप इस आरोप को नकारते रहे। इसके बाद अमेरिकी कांग्रेस में ट्रंप के वकील कोहेन ने ट्रंप के साइन किए हुए चेक दिखाकर कहा कि ये पैसा ट्रंप ने ही दिया था।
दरअसल, यह रिम्बर्समेंट था यानी पहले कोहेन ने पैसा दे दिया। इसके बाद ट्रंप ने इस पैसे का भुगतान कोहेन को किया।
आरोप है कि ये जो पैसा दिया गया उसे वकीलों की फर्म को दिए गए भुगतान के रूप में दिखाया गया। जबकि ये पैसा चुनाव प्रचार में खर्च हो रहा था।
न्यूयॉर्क के कानून के मुताबिक यह एक अपराध है। अमेरिका समेत पश्चिमी दुनिया में इस तरह किसी बात को छिपाने के लिए दिए गए पैसे को ‘हश मनी’ कहते हैं।
हालांकि, यह छोटा अपराध माना जाता है। यह तब बड़ा अपराध बन जाता है जब इसके जरिए कोई दूसरा अपराध किया गया हो।
इस मामले में ट्रंप की ओर से स्टॉर्मी डेनियल्स को किए गए भुगतान को छिपाने की कोशिश इसलिए की गई थी ताकि वह मतदाताओं के बीच अपनी बेहतर छवि बनाए रख सकें।
साथ ही अपने और डेनियल्स के बीच सेक्शुअल रिलेशन को छिपा सकें। न्यूयॉर्क की मैनहट्‌टन ग्रैंड जूरी ने गुरुवार को इसी मामले में ट्रंप पर आपराधिक मुकदमा चलाने का फैसला किया है।
इससे उन पर गिरफ्तारी का खतरा मंडरा रहा है।
अमेरिका के पूर्व राष्ट्रपति ट्रंप गिरफ्तार होंगे तो क्या-क्या होगा?
1. अपराधियों की तरह फिंगरप्रिंट और मग शॉट लिया जाएगा
डोनाल्ड ट्रंप को अगर गिरफ्तार किया गया तो सबसे पहले उनके फिंगरप्रिंट लिए जाएंगे। इसके बाद अपराधियों की तरह मग शॉट यानी चेहरे की फोटो ली जाएगी।
अमेरिकी इतिहास में ये पहली बार होगा कि अमेरिकी राष्ट्रपति पद की शपथ लेने वाला शख्स इस प्रक्रिया से गुजरेगा।
2. हथकड़ी पहनाई जाएगी
इस दौरान ट्रंप को हथकड़ी भी पहनाई जा सकती है। अमेरिका में ऐसे मामलों में ज्यादातर दोषियों का हाथ पीठ के पीछे बांध कर हथकड़ी लगाई जाती है।
हालांकि, कुछ सफेदपोश दोषियों यानी जो लोग कम खतरनाक होते हैं उनके हाथों को आगे की तरफ ही बांध कर हथकड़ी लगाई जाती है।
3. अलग सेल बनेगा, सीक्रेट सर्विस की सुरक्षा मिलेगी
ट्रंप के जेल जाने पर उनके लिए अलग सेल बनाई जा सकती है। कानूनी प्रक्रिया के दौरान हर कदम पर ट्रंप के साथ उनकी सुरक्षा में तैनात अमेरिका के सीक्रेट सर्विस के जवान रहेंगे।
यानी फिंगर प्रिंट और मग शॉट लेने के बाद मैनहट्‌टन के क्रिमिनल कोर्ट में जज के सामने पेश होने तक।
हालांकि कोर्ट हाउस में सुरक्षा का जिम्मा उस राज्य के अफसर पर होता है, लेकिन पहले भी कई बार सीक्रेट सर्विस उनके साथ इस तरह की सुरक्षा में साथ जुड़ी रही है।
सीक्रेट सर्विस के मुख्य प्रवक्ता एंथनी जे. गुग्लिएल्मी ने कहा है कि वह ट्रंप के लिए किए जाने वाले सुरक्षा उपायों पर कोई टिप्पणी नहीं कर सकते।
ट्रंप के गिरफ्तार होने की कितनी संभावना है?
हत्या और अन्य हिंसक अपराधों के मामले में कई बार पहले गिरफ्तारी होती है, इसके बाद मुकदमा चलाया जाता है। वहीं किसी मामले में आरोपी साबित होने के बाद वह शख्स या तो सरेंडर कर देता है। या फिर प्रशासन उसे गिरफ्तार करता है।
जैसे कि ट्रंप के मामले में न्यूयॉर्क ग्रैंड जूरी ने मुकदमा चलाने की अनुमति दे दी है। ऐसे में ट्रंप के पास सरेंडर करने का विकल्प है। अगर वह ऐसा नहीं करते हैं तो फिर उन्हें गिरफ्तार किया जाएगा।
इस मामले में ट्रंप को कितने साल की सजा हो सकती है? 
इस मामले की जांच से जुड़े मैनहट्‌टन जिले के डिस्ट्रिक्ट अटॉर्नी एल्विन ब्रैग ने बताया कि उन्होंने ट्रंप के अटॉर्नी से उनके पेश होने को लेकर बात की है।
ट्रंप की वकील सूजन नेशैल्स ने इसकी पुष्टि की है कि उनके क्लाइंट डोनाल्ड ट्रंप मंगलवार को कोर्ट पहुंच सकते हैं।
कोर्ट में 10 से 15 मिनट लंबी सुनवाई में उन्हें उनके खिलाफ लगाए जा रहे आरोपों की जानकारी दी जाएगी। इसके साथ ही ये भी पता चलेगा कि इस मामले के चलते ट्रंप पर किसी तरह के यात्रा प्रतिबंध लगाए जाएंगे या नहीं।
अगर ट्रंप इस मामले में दोषी पाए गए तो उन्हें 4 साल तक की जेल हो सकती है। हालांकि कई जानकारों का मानना है कि इस मामले में उन पर ज्यादा जुर्माना लगाया जा सकता है।
क्या ट्रंप 2024 का राष्ट्रपति चुनाव नहीं लड़ पाएंगे?
ट्रंप पर आपराधिक मुकदमा चलाए जाने की खबरों के बाद सबसे बड़ा सवाल ये है कि क्या वह 2024 का राष्ट्रपति चुनाव लड़ पाएंगे या नहीं?
अमेरिकी संविधान के मुताबिक, अगर ट्रंप को इस मामले में सजा या जुर्माना भी हो जाता है तब भी उनके राष्ट्रपति चुनाव लड़ने पर कोई असर नहीं पड़ेगा।
अमेरिकी कानून में ये प्रावधान है कि अमेरिकी राष्ट्रपति बनने वाला शख्स जेल में रहते हुए भी राष्ट्रपति पद की जिम्मेदारियों को निभा सकता है।
देखा जाए तो अभी ट्रंप उन नेताओं में सबसे आगे चल रहे हैं जिन्हें रिपब्लिकन पार्टी की ओर से राष्ट्रपति पद की उम्मीदवारी मिलने की संभावना है।
भास्कर एक्सप्लेनर के कुछ और ऐसे ही रोचक आर्टिकल पढ़ने के लिए नीचे दिए गए लिंक्स पर क्लिक करें...
1. राहुल को सरकारी बंगला छोड़ने का नोटिस, अब कहां रहेंगे:महरौली के फार्म हाउस में या मां सोनिया के साथ; क्या-क्या विकल्प हैं?
2. राहुल की संसद सदस्यता खत्म, अब क्या:चुनाव लड़ सकेंगे, जेल जाएंगे, 8 साल का ब्रेक या कुछ और; 7 जरूरी जवाब
3. राहुल गांधी को 2 साल की जेल, अब आगे क्या:क्या सांसदी जाएगी और चुनाव लड़ने पर भी रोक लगेगी; 6 जरूरी सवालों के जवाब
4. राहुल गांधी अभी तक बड़ी अदालत क्यों नहीं गए:168 पेज के फैसले को गुजराती से ट्रांसलेशन में उलझे या सीट गंवाकर शहीद बनने की चाहत
